Man ernstig beseer in plaasaanval | Netwerk24
Deur Alet van der Walt 22 November 2020 20:04
'n Man wat op 'n plaas tussen Middelburg en Stofberg werk, is Sondagoggend ernstig aangerand en sy hande so styf vasgebind dat dit glo begin swart raak het.
James Language, 'n veiligheidsverteenwoordiger van TLU SA, sê Dirk Buys werk op die plaas Hoedspruit wat teenaan die Elandslaagte-grondpad geleë is.
Hy het Sondag kort ná middernag van twee harde slae wakker geword. Vier aanvallers het sy kamerdeur oopgedwing en hom erg aangerand.
Buys, wat ongeveer 70 jaar oud is, het ernstige kopbeserings opgedoen en sy aanvallers het hom ook erg oor sy ribbes en bolyf geslaan. Dit is nie seker waarmee Buys aangerand is nie.
Twee mans het glo op Buys gesit en hom geslaan terwyl die ander twee die woonstel leeggedra het.
Language sê daar is heelwat goedere gesteel en hy vermoed die aanvallers is op die toneel opgelaai.
Die woonstel waarin Buys bly, is naby die hoofhuis.
'n Plaaswerker het Sondagoggend gesien iets is nie pluis by Buys se woonstel nie en vir Nico Naudé, die plaaseienaar, gaan roep.
Language sê toe hulle hom kry, was Buys se hande en voete so styf vasgebind dat dit al swart begin word het.
Naudé het 'n gemengde boerdery wat 'n groot hoenderboerdery insluit. Hy het ook 'n winkel op die plaas.
Volgens inligting was daar die vorige dag drie verdagte mans in die plaaswinkel. Dit is nie seker of hulle verkenningswerk kom doen het om later vir Buys aan te val nie.
Kol. Donald Mdluli, polisiewoordvoerder, het die aanval bevestig en sê die polisie in Mpumalanga soek na die aanvallers.